Minbarra attur veteran, Joe Borg, il-personalità li intervistajt illum, inzerta wkoll li huwa ġar tiegħi; fil-fatt, jafni tifla ċkejkna. Illum għandu sebgħa u sittin sena, miżżewweġ u għandu żewġt itfal bniet. Minn dejjem għex il-Mosta u dejjem fl-istess triq. Sinonimu ħafna ma' drammi tad-daħk bħal Qedgħin Sew, F'Baħar Wieħed u Ingropp-Pi, kif ukoll Wenzu u Rożi 1,2 u 3, Ġaħan u l-Ħbieb. Biss dejjem kellu preferenza lejn id-drammi jew aħjar lejn is-serje. "Il-Mosta huwa pajjiż mimli talenti, u kien fil-Mosta fejn komplejt inkabbar it-talenti tiegħi. Minbarra l-palk, jien inħobb ħafna l-logħba tal-futbol u kien il-passatemp prinċipali tiegħi. Dilettant ħafna tal-jigsaw puzzles, u passatemp kbir ieħor huwa l-kitba. Illum jiena penzjonant," beda jgħidli dwaru. Isostni li għandu karattru ferrieħi ħafna u ċajtier, imma, aktar milli huwa ferrieħi, iħobb iferraħ lil ħaddieħor. Jiffastidja ruħu malajr (touchy) u għad-drittijiet tiegħu jitqabad sal-aħħar. Japprezza ħafna b'mod speċjali s-sapport kbir ta' martu u ta' wliedu biex jirnexxilu jipprattika d-drama. Mistoqsi kif beda jinteressa ruħu fid-drama, Joe weġibni: "Id-drama bdejtha mill-iskola primarja, jiġifieri 'l fuq minn 50 sena ilu. Billi l-għalliem ta' Standard 3 tiegħi kien is-Sur Vanni Riolo, kont ġejt magħżul minnu biex intellgħu drammi fil-programm tat-tfal fuq ir-Rediffusion. (Cable Radio). Ngħid is-sew, ġieli qlajt xi għajta mingħandu għax ma kontx nistudja xi skript. Bilfors, għax jien kont miġnun fuq il-futbol. Għal xi żmien kont nilgħab mal-Floriana, però, aktar 'il quddiem, weġġajt saqajja sewwa u, sfortunatament, ma stajtx inkompli nipprattika l-futbol. Għalhekk ħriġt b'ruħi u ġismi għad-delizzju teatrali. Il-palk dejjem ħadtu b'serjetà kbira, u tant tkaxkart mid-delizzju li lit-tfal tiegħi, għalkemm kemm-il darba ħadthom miegħi, qatt ma ħajjarthom biex jimxu fuq il-passi tiegħi, b'mod speċjali meta kienu għadhom l-iskola. Il-palk, ta' min jinnota, jirrikjedi ħafna ħin u sagrifiċċju," spjegali Joe. Bħala attur, stqarr miegħi li jippreferi li jieħu sehem aktar fuq il-palk milli fuq it-televiżjoni. "Ir-raġuni hija li meta jkun fuq il-palk l-attur iħoss l-emozzjonijiet tal-udjenza – meta tidħak, jidħku, u meta tibki, tisma' anke l-ilfiq ta' dawk preżenti. Dawn ir-reazzjonijiet tal-udjenza jġiegħlu lill-attur jidħol aktar fil-parti li jkun qed jinterpreta. Fit-televiżjoni għandek sigħat twal ta' ġbid tal-istess xeni u aktar ħin ta' editjar biex tintgħażel l-aħjar xena fost dawk il-ħafna miġbuda. It-televiżjoni ma jagħtik l-ebda emozzjoni, biss l-espożizzjoni kbira li jieħu attur meta jidher fuq it-televiżjoni hija enormi. U hawn jidħol is-sodisfazzjon tal-attur. X'ferħ inħoss meta jwaqqfuni nies mill-udjenza, telespettaturi u jgħiduli kemm daħku jew kemm bkew bid-drammi jew kummiedji li nkun involut fihom. U xi ngħid meta jwaqqafni xi ħadd bi bżonnijiet speċjali u jgħidli kemm feraħ u ħa gost jarani. Anke Maltin emigranti fl-Awstralja u pajjiżi oħra kemm-il darba jwaqqfuni u jgħiduli li jixtru d-DVDs tax-xogħol tagħna. Is-sodisfazzjon kbir tal-attur jiġi billi juża t-talenti tiegħu biex iferraħ lil ħaddieħor." Is-suġġeritur m'għadux jeżisti Iddiskutejt miegħu wkoll dwar jaħsibx jekk id-drama lokali hux tħabbatha ma' ta' barra, fir-rigward ta' professjonalità. "Għalkemm id-drama f'Malta ħadet qabża kbira 'l fuq, biss xorta waħda nara li għad hawn ħafna x'nitgħallmu u xi jsir. Minn nofs il-palk, twarrbet is-suġġiera. Illum, is-suġġeritur m'għadux jeżisti, imma postu ħadu l-book, dak li jekk aċċidentalment l-attur jeħel, jagħtih dik il-kelma biex iqabbdu l-iskript mill-ġdid. Skejjel tad-drama hawn kemm trid, biss mhux kull min imur il-kors isir attur. Ċertu proprjetajiet ikunu diġà fl-attur, bħall-preżenza tal-palk, kliem ċar, trasformazzjoni tal-karattru, eċċ. Rigward il-professjonalità, il-palk kellu jitlef ċertu atturi li ma kellhomx livell għoli ta' edukazzjoni, għalhekk dawn l-atturi kellhom iwarrbu baxx baxx mix-xena teatrali. Jien inħoss li, biex l-attur javvanza aktar, irid jingħata aktar stima ta' xogħlu. L-aktar fit-televiżjoni, għad hawn min iħares lejn l-attur bħala l-aħħar wieħed fl-iskala teatrali. Kultant ma jintużax ċertu apparat apposta biex is-sigħat twal ta' ħin għall-iffilmjar jigu mnaqqsa. Ġieli l-iffilmjar, barra li jieħu fit-tul, isir billejl u xi ħadd bħali li ma jsuqx ikollu jħabbel rasu kif se jmur lura d-dar. Biex xi darba nkunu bħal ta' barra, irridu naraw kif jaħdmu ta' barra biex l-attur ikollu inqas tbatija bla bżonn. Ħaġa oħra li nixtieq li titranġa hija dik finanzjarja. Id-drama, li hija tema kulturali, għandha tiġi inkoraġġità. Matul din l-intervista, niskopri kemm attur bħal Joe ma jistax jgħix minn fuq id-drama biss. Ħallejt f'idejh sabiex jispjegali attur bħalu minn xiex ikollu jgħaddi qabel ma aħna noqogħdu komdi d-dar nsegwu xi dramm paxxuti fuq is-sufan. "Kieku xi ħadd jaħdem kemm jingħata kumpens attur ta' parti f'serje televiżiva u s-sigħat li jagħmel quddiem dik l-imbierka kamera, jgħid kemm hu miġnun. Imma d-delizzju jkaxkrek. Nixtieq li xi darba d-drama tiġi eżentata minn piżijiet bla bżonn. Huwa impossibli li attur jaqla' l-għajxien tiegħu bid-drama. Kultant tkun qed tara serje u tibda tgerger għax isiru ħafna reklami. Veru kultant idejquk, imma dawk ir-reklami huma l-uniku sors ta' dħul biex l-attur jingħata l-kumpens. U xi ngħidu meta attur jibqa' b'xiber imnieħer? Wara xhur ta' ffilmjar trid toqgħod tiġri biex tingħata xi ħaġa li ftiehmu li se jagħtuk, u tispiċċa xi minn daqqiet biex taqta' qalbek u tieqaf hekk, bla kumpens. Aħseb u ara kemm attur jista' jgħix mid-drama biss," sostna b'dispjaċir Joe. B'kurzità xtaqt inkun naf kif attur bħalu jirnexxilu jitgħallem dawk il-linji ta' sentenzi kollha bl-amment. Dlonk spjegali t-tattika li jħobb juża. "Jien, ngħid il-verità, l-ewwel ħaġa li nagħmel hija li nistudja l-karattru. Attur ma jistax jibda jistudja l-linji qabel ma jkun jaf kif irid jinterpretahom. Meta nibda nistudja l-linji, f'moħħi jkolli dejjem il-karattru li qed jgħid dawk il-kliem. It-ton kif irid jgħidhom u anke l-għaġla li jrid juża fit-ton. Ma jistax attur li qed jinterpreta karattru anzjan jew midrub jitkellem b'ċerta għaġla," spjegali Joe. Fil-fatt, sostna miegħi li għal attur huwa aktar diffiċli biex idaħħak milli biex ibikki. "Ngħid għalija, jien qatt ma sibtha diffiċli biex nagħmel parti jew komika jew serja; l-importanti huwa li tinbidel fil-karattru li tkun trid tinterpreta. Aktar partijiet li għamilt kienu f'Riħ Isfel ta' Pierre Meilaq, Villa Sunset, Déjà Vu, u dan l-aħħar Becky, u partijiet sekondarji ta' episodju wieħed jew tnejn f'bosta teleserje oħra lanqas biss niftakarhom kollha. Ma Bronk Productions dejjem kont involut f'xi xena fil-films li ħarġu għaċ-ċinema li huma Qerq, Xrar, u Phobia. Ta' min jgħid li, minbarra li Joe Borg huwa attur, ilu għal żmien jikteb ukoll id-drammi. "Sibt il-kitba bħala mezz ta' terapija. Ktibt b'kollox 71 biċċa xogħol, fosthom 13-il prietka tal-Milied, u xi 50 pageant tal-Milied u tal-Għid, l-aktar għall-knisja parrokjali tal-Gżira. Dan l-aħħar ukoll temmejt l-awtobijografija tiegħi u forsi xi darba nippubblikaha. Fil-preżent qed inpaspar teleserje komika, waqt li qed nistudja l-linji ta' Tereża. Ma jsuqx u dejjem jivvjaġġa bit-trasport pubbliku Fuq nota personali, Joe stqarr miegħi li jdejquh ħafna l-ipokresija, l-għira u l-malafama. "Kemm hu sabiħ li bniedem ikun sinċier, onest u jgħin fis-soċjetà. Affarijiet li nibża' minnhom huma l-għoli, il-ġrieden u s-sewqan." Miegħi stqarr ukoll li kulħadd jiskanta bih għax jinvolvi ruħu daqshekk fil-palk u dejjem jivvjaġġa b'tal-linja. "Darba ppruvajt insuq u twerwirt għax bdejt nara kollox ġej fuqi. Fatt komiku kien meta Lino Farrugia, id-direttur ta' Villa Sunset riedni nsuq. Twerwirt. Żgurani li kien se jagħmilhieli faċli, imma basta nidher qed insuq. Mela, startjaw il-karozza, Charles Arrigo (R.I.P.) imwerwer aktar minni b'idejh fuq il-hand break, imbuttawni minn wara biex il-karozza tgħaddi minn quddiem il-kamera, u jien b'idejja fuq l-isteering, u għamilnieha, imma jien xorta dħalt ġol-qsari u għamilt ħerba sakemm Charles Arrigo ġibed il-hand break," qalli bid-daħka Joe. Bħala messaġġ għall-qarrejja, Joe xtaq jara aktar persuni jieħdu gost jaraw u japprezzaw ix-xogħol sabiħ li qed jippreżentaw fuq it-televiżjoni lokali. "Wara kull teleserje hemm sigħat twal ta' sagrifiċċju minn kull attur/attriċi, diretturi camera person, sound man u dawk kollha involuti. Huwa l-apprezzament tat-telespettaturi – tagħkom – li jkompli jagħti kuraġġ kbir lilna l-atturi biex inkomplu nieħdu sehem u nferrħu lin-nies. Żommu dik it-tbissima fuq wiċċkom. Barra minn hekk, id-drama tgħin lil min huwa interessat biex joħroġ minn qoxortu. Jien veru kont bniedem nistħi ħafna, u l-palk għenni biex negħleb dik il-fobja," temm jgħid Joe.